Na temelju članka 20. stavak 2. i članka 35. stavak 1. alineja 4. Zakona o predškolskom odgoju i obrazovanju (Narodne novine 10/97, 107/07 i 94/13), članka 10. Obveznih uputa za izradu pravilnika o upisu djece u Predškolsku ustanovu Dječji vrtić i jaslice «Neven» Rovinj – Istituzione prescolare Giardino e nido d´infanzia „Neven“ Rovigno i Talijanski dječji Vrtić „Naridola“ Rovinj-Rovigno- Giardino d´infanzia „Naridola“ Rovinj-Rovigno Gradonačelnika Grada Rovinja-Rovigno Klasa/Classe:601-01/16-01/03, Urbroj/Numprot: 2171-01-02-16-2 od 06.05.2016. godine te članka 38. Statuta Predškolske ustanove Dječji vrtić i jaslice «Neven» Rovinj, Upravno vijeće je na sjednici održanoj dana 24. svibnja 2016. godine donijelo

**PRAVILNIK**

**o upisu djece u Dječji vrtić «Neven«**

**Opće odredbe**

**Članak 1.**

Ovim Pravilnikom o upisu djece u Dječji vrtić «Neven» (u nastavku: Pravilnik) uređuju se kriteriji, način i postupak upisa djece uPredškolsku ustanovu Dječji vrtić i jaslice «Neven» Rovinj – Istituzione prescolare Giardino e nido d´infanzia «Neven» Rovigno (u daljnjem tekstu: Vrtić) te uvjeti ispisa djeteta.

Odredbe ovog Pravilnika koje se odnose na roditelje na odgovarajući se način primjenjuju i na skrbnike i udomitelje djeteta.

**Članak 2.**

U Vrtić se imaju pravo upisati djeca od navršene jedne godine života pa do polaska u osnovnu školu, prema redoslijedu prvenstva ostvarenom primjenom kriterija utvrđenih u članku 12. ovog Pravilnika.

Dijete i roditelji moraju u vrijeme podnošenja zahtjeva za upis djeteta imati prebivalište na području jedinice lokalne samouprave na kojem se nalazi dječji vrtić ili područni vrtić tog dječjeg vrtića ili imati status stranca sa stalnim ili privremenim boravkom na području te jedinice lokalne samouprave.

**Članak 3.**

Upisi djece u Vrtić vrše se u upisnom roku.

Pedagoška godina započinje 1. rujna tekuće godine, a završava 31. kolovoza slijedeće godine.

U jasličke programe može se upisati dijete koje do 31.08. tekuće godine navrši jednu godinu života, odnosno u vrtićke programe dijete koje do 31.08. tekuće godine navrši tri godine života.

U novu pedagošku godinu upisuje se onoliko djece koliko je potrebno da se popune postojeći kapaciteti Vrtića, odnosno odgojne skupine formirane sukladno važećem Državnom pedagoškom standardu odgoja i obrazovanja.

**Članak 4.**

O upisu djece u Vrtić odlučuje Upravno vijeće Vrtića jednom godišnje na temelju raspisanog javnog natječaja.

Prije objavljivanja natječaja Upravno vijeće je dužno ishoditi prethodnu suglasnost Grada Rovinja-Rovigno, Općine Bale -Valle i Općine Kanfanar na čijim se području nalaze područni odjeli Vrtića na broj oglašenih slobodnih mjesta i vrstu programa za koje se natječaj raspisuje.

Broj slobodnih upisnih mjesta po programima, odgojnim skupinama i objektima Vrtića utvrđuje se planom upisa koji se donosi za pedagošku godinu za koju se natječaj raspisuje.

Plan upisa donosi Upravno vijeće na prijedlog ravnatelja i Povjerenstva za prijem djece prije donošenja odluke o raspisivanju natječaja.

**Članak 5.**

Natječaj se raspisuje tijekom mjeseca svibnja tekuće godine za iduću pedagošku godinu.

U dnevnom tisku objavljuje se obavijest o objavi natječaja dok se cjeloviti tekst natječaja objavljuje na oglasnim pločama i mrežnim stranicama Vrtića.

Natječaj mora sadržavati najmanje podatke o roku za podnošenje prijave i uvjetima upisa, vrsti programa i broju slobodnih upisnih mjesta, načinu ostvarivanja prednosti i načinu provođenja upisa, naznaku potrebne dokumentacije te roku i mjestu objave rezultata upisa.

Natječaj mora biti otvoren najmanje petnaest (15) dana od dana objavljivanja.

**Povjerenstvo za prijem djece**

**Članak 6.**

Sve poslove pripreme natječaja, bodovanje podnijetih zahtjeva za upis, sastavljanje prijedloga liste prioriteta redoslijedom ostvarenog broja bodova te prijedlogom upisa i rasporeda djece po odgojnim skupinama vrši Povjerenstvo za prijem djece (u daljnjem tekstu: Povjerenstvo).

Povjerenstvo se sastoji od 5 članova koje imenuje Upravno vijeće iz redova stručnih djelatnika Vrtića.

Članovi Povjerenstva imenuju se na mandatno razdoblje od jedne godine.

Povjerenstvo ima predsjednika i zamjenika predsjednika koje članovi biraju između sebe na prvoj sjednici Povjerenstva većinom glasova svih članova javnim glasovanjem.

Rad Povjerenstva nadzire ravnatelj Vrtića.

**Članak 7.**

Povjerenstvo radi na sjednicama koje saziva predsjednik.

Sjednica se može održati ako je nazočna većina članova Povjerenstva.

Povjerenstvo donosi odluke natpolovičnom većinom glasova svih članova Povjerenstva, a glasovanje na sjednicama je javno.

Povjerenstvo je dužno utvrditi datum predaje i potpunost svakog podnijetog zahtjeva za upis.

Prilikom pregleda i ocjene podnijetih dokaza i dokumentacije uz zahtjev za upis, a prije samog bodovanja, Povjerenstvo je dužno izvršiti dodatne provjere u koliko postoji opravdana sumnja u vjerodostojnost dostavljenih podataka.

Povjerenstvo o svom radu vodi zapisnik.

Povjerenstvo je dužno povjerljive podatke koje sazna u svom radu čuvati kao službenu tajnu.

**Članak 8.**

U provođenju postupka upisa iz ovog Pravilnika, zadaće Povjerenstva su :

* utvrditi prijedlog plana slobodnih upisnih mjesta po programima, odgojnim skupinama i objektima
* utvrdi prijedlog teksta natječaja za upis djece
* objaviti natječaj na internetskoj stranici i oglasnim pločama Vrtića
* izvršiti pregled, ocjenu i bodovanje podnijetih zahtjeva za upis
* sačiniti prijedlog liste redoslijeda prvenstva podnijetih zahtjeva za upis djece redoslijedom ostvarenog broja bodova sa prijedlogom upisa i rasporeda djece po odgojnim skupinama
* sačiniti prijedlog liste čekanja podnijetih zahtjeva za upis djece koja nisu ostvarila pravo na upis
* vršiti druge poslove sukladno ovom Pravilniku.

**Članak 9.**

Zahtjev za upis sa propisanom dokumentacijom podnosi roditelj, skrbnik ili udomitelj djeteta (u daljnjem tekstu: roditelj).

Zahtjevi za upis zaprimljeni nakon roka i zahtjevi s nepotpunom dokumentacijom neće se razmatrati niti bodovati.

Zahtjeve za upis djece koja ne ispunjavaju uvjete iz članka 2. ovog Pravilnika Upravno vijeće će odlukom odbiti.

**Ostvarivanje reda prvenstva pri upisu**

**Članak 10.**

Prednost na upis u programe koji se ostvaruju u objektima Vrtića na području Grada Rovinja imaju djeca koja zajedno s roditeljima imaju prebivalište na području Grada Rovinja, a prednost na upis u programe koji se provode u područnim odjeljenjima koji djeluju na području općina Bale i Kanfanar djeca koja zajedno s roditeljima imaju prebivalište u općinama u kojima se objekt nalazi ili imaju status stranca sa stalnim ili privremenim boravkom na području te jedinice lokalne samouprave

Dijete koje je smješteno u udomiteljsku obitelj ili ima skrbnika, a nema prebivalište na području Grada Rovinja ili općina Bale i Kanfanar, ostvaruje prednost kao i dijete iz stavka 1. ovog članka ako njegov udomitelj ili skrbnik ima prebivalište na području Grada Rovinja, odnosno općina Bale i Kanfanar ili ima status stranca sa stalnim ili privremenim boravkom na području te jedinice lokalne samouprave

**Članak 11.**

Prednost pri upisu djece u Vrtić imaju djeca roditelja žrtava i invalida Domovinskog rata, dijete iz obitelji gdje su oba roditelja zaposlena ili je jedan od roditelja redoviti student, dijete samohranih roditelja i dijete iz jednoroditeljske obitelji s time da je roditelj u radnom odnosu, dijete iz udomiteljskih obitelji ili dijete uzeto na uzdržavanje, dijete iz obitelji s troje ili više djece ukoliko se redovito školuju, dijete iz obitelji s teškim zdravstvenim i/ili socijalnim uvjetima (uz dokumentaciju liječnika ili socijalne službe), dijete u godini prije polaska u osnovnu školu, dijete roditelja koji primaju doplatak za djecu.

**Članak 12.**

Prednost iz članka 11. ovog Pravilnika ostvaruje se kroz broj bodova na slijedeći način:

1. Djeca roditelja žrtava i invalida Domovinskog rata 15 bodova
2. Djeca iz obitelji gdje su oba roditelja zaposlena ili je jedan od

roditelja redoviti student 15 bodova

1. Djeca samohranih roditelja i dijete iz jednoroditeljske obitelji

s time da je roditelj u radnom odnosu 15 bodova

1. Djeca iz udomiteljskih obitelji ili dijete uzeto na uzdržavanje 5 bodova
2. Djeca iz obitelji s troje ili više djece ukoliko se redovito školuju 5 bodova
3. Djeca iz obitelji s teškim zdravstvenim i/ili socijalnim uvjetima

 (uz dokumentaciju liječnika ili socijalne službe) 5 bodova

1. Djeca u godini prije polaska u osnovnu školu 2 boda
2. Djeca roditelja koji primaju doplatak za djecu 2 boda

Prednost pri upisu utvrđuje se zbrajanjem bodova koje dijete ostvari temeljem kriterija iz stavka 1. ovog članka.

Samohrani roditelj je roditelj koji sam skrbi o svom djetetu i ne prima nikakvu novčanu pomoć od drugog roditelja, što dokazuje izjavom ovjerenom kod javnog bilježnika i drugim dokazima, a u Centru za socijalnu skrb Rovinj izvršiti će se provjera da li takav roditelj ostvaruje pravo na privremeno uzdržavanje.

Jednoroditeljska obitelj je obitelj u kojoj roditelj sam brine o djetetu, a može, ali ne mora imati novčanu pomoć drugog roditelja.

Liječnička dokumentacija kojom se dokazuje teška bolest koja smanjuje radnu sposobnost roditelja se po potrebi daje na razmatranje liječniku.

**Članak 13.**

Povjerenstvo će za svaki podnijeti zahtjev za upis djeteta utvrditi pripadajući broj bodova temeljem kriterija iz članka 12. ovog Pravilnika te utvrditi prijedlog liste reda prvenstva podnijetih zahtjeva za upis sa prijedlogom upisa i rasporeda djece po odgojnim skupinama, koje dostavlja Upravnom vijeću na usvajanje.

Djeca se na listu redoslijeda prvenstva uvrštavaju redoslijedom ostvarenog ukupnog broja bodova i to od najvećeg prema najmanjem broju bodova.

Djeca koja ostvare isti broj bodova uvrštavaju se na listu redoslijeda prvenstva prema datumu rođenja djeteta, odnosno od starijeg prema mlađem djetetu.

Djeca sa istim brojem bodova i istim datumom rođenja djeteta uvrštavaju se na listu prema abecednom redu prezimena.

Ukoliko dvoje ili više djece ostvaruje isti broj bodova a nalaze se na zadnjem mjestu broja djece koja se mogu upisati u Vrtić za tu godinu, prednost pri upisu ostvaruje dijete koje ima veći broj bodova temeljem točaka 1., 3., 4. i 7. iz stavka 1. ovog članka. U slučaju daljnjeg istog broja bodova svrstavanje se obavlja po kriteriju starosti djeteta, odnosno prednost ima dijete starije životne dobi.

**Dokumentacija za upis**

**Članak 14.**

Roditelj djeteta podnosi zahtjev za upis djeteta na propisanom obrascu kojeg podiže u Vrtiću ili na mrežnoj stranici Vrtića, a uz isti mora priložiti dokaze o činjenicama bitnim za ostvarivanje prednosti pri upisu, i to :

* presliku izvatka iz matice rođenih za dijete
* presliku osobne iskaznice oba roditelja, samohranog roditelja, udomitelja ili skrbnika ili potvrdu o prebivalištu MUP-a RH
* dokaz o statusu roditelja kao žrtve ili invalida Domovinskog rata
* potvrdu o podacima iz matične evidencije HZZMO o zaposlenju roditelja ne stariju od 30 dana od dana raspisivanja natječaja (izvornik)
* potvrdu fakulteta da je roditelj redovni student ne stariju od 30 dana od dana raspisivanja natječaja (izvornik)
* presliku rodnih listova ili izvoda iz matice rođenih za svako dijete iz obitelji s troje ili više djece te potvrdu obrazovne institucije da su djeca redovito školuju,
* izjavu ovjerenu kod javnog bilježnika da je samohrani roditelj te da sam skrbi o djetetu i ne prima novčanu pomoć od drugog roditelja (izvornik) ili drugi dokaz ili odgovarajuću potvrdu nadležnog centra za socijalnu skrb (izvornik)
* za jednoroditeljsku obitelj presudu o razvodu braka ili drugi dokaz da roditelj ne živi u zajedničkom kućanstvu ili odgovarajuću potvrdu nadležnog centra za socijalnu skrb (izvornik)
* potvrdu nadležnog centra za socijalnu skrb za dijete u udomiteljskoj obitelji ili uzeto na uzdržavanje
* presliku rješenja o priznavanju doplatka za djecu za proteklu godinu
* liječnička dokumentacija i/ili mišljenje/preporuka centra za socijalnu skrb u koliko postoje teški zdravstveni i/ili socijalni uvjeti u obitelji djeteta.

Za samohranog roditelja Povjerenstvo za prijem djece dužno je izvršiti provjeru kod Centra za socijalnu skrb Rovinj da li roditelj ostvaruje pravo na privremeno uzdržavanje.

Roditelj je dužan dokumentaciju i dokaze iz prethodnog stavka dostaviti istovremeno uz zahtjev za upis djeteta, a iznimno do roka isteka natječaja.

Dokazi o činjenicama bitnim za ostvarivanje prednosti koji budu dostavljeni nakon isteka natječaja, neće se uvažiti.

**Lista redoslijeda prvenstva te odluka o upisu i rasporedu djece**

**Članak 15.**

Nakon provedenog javnog natječaja i izvršenog bodovanja podnijetih zahtjeva za upis temeljem kriterija iz članka 12. ovog Pravilnika, Upravno vijeće utvrditi će i donijeti listu redoslijeda prvenstva djece temeljem ostvarenog broja bodova od najvećeg prema najmanjem broju bodova.

Lista redoslijeda prvenstva sa rezultatima upisa i rasporeda djece po odgojnim skupinama i objektima oglasit će se na oglasnim pločama i mrežnoj strani Vrtića najkasnije u roku od trideset (30) dana od dana isteka natječaja.

**Članak 16.**

Protiv liste redoslijeda prvenstva roditelj ima pravo prigovora.

Prigovor se podnosi Upravnom vijeću u pisanom obliku u roku od 15 dana od dana objave liste reda prvenstva na oglasnim pločama i mrežnim stranicama Vrtića.

Upravno vijeće je dužno odluku o prigovoru donijeti najkasnije u roku od 15 dana od dana isteka roka za podnošenje prigovora.

Odluka Upravnog vijeća o prigovoru biti će dostavljena podnositelja prigovora u pisanom obliku.

U koliko je roditelj nedostupan odluka će se u zatvorenoj omotnici izvjesiti na oglasnu ploču u matičnoj zgradi u sjedištu Vrtića s naznakom da se time smatra da je dostava izvršena.

**Članak 17.**

Rješavajući o prigovoru Upravno vijeće može:

* odbaciti prigovor kao nepravodoban ili podnesen od neovlaštene osobe,
* odbiti prigovor kao neosnovan i potvrditi rezultate upisa,
* uvažiti prigovor te izmijeniti listu reda prvenstva, odnosno izmijeniti rezultate upisa i rasporeda djeteta.

**Članak 18.**

Nakon isteka roka za prigovore te donošenja odluke po prigovorima, lista redoslijeda prvenstva sa rezultatima upisa i rasporeda djece po odgojnim skupinama i objektima Vrtića postaje konačna.

Konačna lista redoslijeda prvenstva sa rezultatima upisa i rasporeda djece po odgojnim skupinama i objektima javno se objavljuje na oglasnim pločama i mrežnoj stranici Vrtića.

**Članak 19.**

U slučaju da se na natječaj javi više od oglašenih mjesta, djeca koja ne budu primljena nakon što lista redoslijeda prvenstva postane konačna uvrstit će se na listu čekanja prema redoslijedu ostvarenog broja bodova.

Listu čekanja utvrđuje Upravno vijeće Vrtića na prijedlog Povjerenstva za upis djece.

Lista čekanja mora biti javno istaknuta na oglasnim pločama i mrežnim stranicama Vrtića.

Ako tijekom godine dijete čiji su roditelji ili skrbnici bili podnijeli zahtjev za upis navrši godinu dana rasporediti će se na listu čekanja sukladno ostvarenim bodovima.

Ako se tijekom godine ispiše dijete iz određenog programa i dobne skupine, pravo na upis ostvaruje dijete koje je prvo na listi čekanja za taj program i dobnu skupinu.

Odluku o upisu djece sa liste čekanja donosi ravnatelj Vrtića.

**Članak 20.**

Iznimno, ukoliko se na natječaj javi manji broj djece od oglašenih slobodnih mjesta za upis ili na listi čekanja nema djece za odgovarajući program ili dobnu skupinu, djeca će se primati i tijekom godine prema redoslijedu utvrđenom primjenom kriterija iz članka 12. ovog Pravilnika.

O upisu tijekom godine odlučuje Upravno vijeće Vrtića na prijedlog Povjerenstva za upis djece.

**Izvješćivanje nadležnih jedinica lokalne samouprave o provedenim upisu**

**Članak 21.**

Nakon što lista redoslijeda prvenstva postane konačna, Upravno vijeće je dužno dostaviti nadležnim upravnom odjelu Grada Rovinja te općina Bale i Kanfanar izvješće o rezultatima provedenog upisa u objekte koji djeluju na njihovu području.

Izvješće mora sadržavati:

* podatke o tijeku provođenja upisa
* podatak o oglašenim slobodnim upisnim mjestima po programima

i objektima Vrtića

* podatak o broju zaprimljenih zahtjeva za upis
* podatak o broju zaprimljenih zahtjeva nakon isteka roka
* podatak o odbijenim zahtjevima za upis
* podatak o broju upisane djece po programima i objektima
* podatak o broju neupisane djece koja su ostala na listi čekanja.
* podatak o broju odbijenih prigovora na listu redoslijeda prvenstva
* podatak o broju prihvaćenih prigovora listu redoslijeda prvenstva
* priloženu konačnu listu redoslijeda prvenstva sa rezultatima upisa

 i rasporeda djece po odgojnim skupinama i objektima.

**Ostvarivanje programa s novoupisanom djecom**

**Članak 22.**

Roditelj djeteta koje je ostvarilo pravo na upis dužan je s Vrtićem sklopiti ugovor o korištenju usluga programa najkasnije do 31. kolovoza tekuće godine.

U koliko se roditelj ne odazove pozivu Vrtića na sklapanje ugovora do isteka roka iz prethodnog stavka, smatrati će se da je roditelj odustao od upisa djeteta te će se dijete brisati sa liste reda prvenstva.

Iznimno, u koliko kod roditelja postoje opravdani razlozi, Povjerenstvo može roditelju odobriti neki drugi rok za sklapanje ugovora i početak ostvarivanja programa.

**Članak 23.**

Djeca koja ostvare pravo na upis temeljem provedenog natječaja započinju ostvarivati program Vrtića od 1. rujna tekuće godine, a kasnije tijekom godine sukladno odluci ravnatelja kada se upisuju djeca sa liste čekanja, odnosno Upravnog vijeća kada se radi o upisu djece za koje su zahtjevi podnijeti izvan roka natječaja.

Prosudbu o početku ostvarivanja programa djece s teškoćama u razvoju kojima je odobren upis donosi Stručni tim vrtića.

**Članak 24.**

Prije početka ostvarivanja programa, roditelj djeteta koje je ostvarilo pravo na upis obvezan je :

* obaviti, uz prisutnost djeteta, ulazni intervju sa članom Stručnog tima Vrtića
* dostaviti potvrdu nadležnog liječnika o obavljenom sistematskom pregledu djeteta te presliku kartona cijepljenja djeteta
* predočiti Stručnom timu potpunu dokumentaciju i/ili informacije o karakteristikama i potrebama djeteta koje su bitne za odabir primjerenog programa kao i za njegovu sigurnost i zdravlje tijekom ostvarivanja programa
* dostaviti potpisanu punomoć o ovlaštenim osobama za dovođenje i odvođenje djeteta iz Vrtića
* potpisati s Vrtićem ugovor o korištenju usluga programa.

Dijete ne može započeti pohađati program Vrtića dok nisu ispunjene sve naprijed navedene obveze.

**Djeca s teškoćama u razvoju**

**Članak 25.**

Djeca s teškoćama u razvoju ne podliježu postupku bodovanja.

O upisu djeteta s teškoćama u razvoju u redovitu odgojnu skupinu odlučuje Upravno vijeće na temelju prijedloga i ocjene Stručnog tima Vrtića (pedagog, psiholog, defektolog, odgojitelj i medicinska sestra) o psihofizičkom statusu i potrebama djeteta za odgovarajućim programima te uvjetima i mogućnostima s kojima Vrtić raspolaže za uključivanje djeteta u odgojnu skupinu.

Prijedlog i ocjenu iz stavka 1. ovog članka Stručni tim će dati nakon provedene pedagoške opservacije djeteta.

**Program predškole**

**Članak 26.**

Vrtić će organizirati program predškole za svu zainteresiranu djecu u godini prije polaska u

osnovnu školu koja nisu uključena u redoviti program predškolskog odgoja, a za djecu s

lakšim teškoćama u razvoju dvije godine prije polaska u osnovnu školu.

U koliko za program predškole u tekućoj pedagoškoj godini bude prijavljen mali broj djece, a u postojećim odgojnim skupinama predškolskog uzrasta ima slobodnih upisnih mjesta, Vrtić može odlučiti da djeca program predškole ostvare uključivanjem u redoviti program tih odgojnih skupina.

**Premještaj i ispis djece**

**Članak 27.**

Na zahtjev roditelja Vrtić će omogućiti premještaj djeteta iz jedne u drugu odgojnu skupinu ili objekt Vrtića s početkom nove pedagoške godine, ako u toj drugoj odgojnoj skupini ili objektu ima slobodnih upisnih mjesta.

Zahtjev za premještaj roditelj podnosi se prije raspisivanja natječaja, odnosno najkasnije do 15. travnja tekuće godine.

 Odluku o premještaju donosi ravnatelj na prijedlog Stručnog tima.

Dijete može biti premješteno tijekom pedagoške godine iz jednog u drugi objekt Vrtića ili drugu odgojnu skupinu u koliko to zahtijevaju opravdani razlozi (materijalni uvjeti rada ili potrebe organizacije rada ili preseljenje obitelji i slično), a odluku o tome donosi ravnatelj na prijedlog Stručnog tima.

**Članak 28.**

Tijekom ljetnih i zimskih praznika, radi racionalizacije rada i sredstava te izvršenja radova tekućeg održavanja objekata, Vrtić može organizirati rad u smanjenom broju objekata te smanjenom broju odgojnih skupina, pri čemu se mora voditi računa o nesmetanom ostvarivanju programa neophodnog djeci.

**Članak 29.**

Vrtić može ispisati dijete iz slijedećih razloga:

* ukoliko se roditelj ne pridržava odredbi sklopljenog ugovora o korištenju usluga programa
* ukoliko roditelj ne plati naknadu za korištene usluge programa u roku od 30 dana od dana dospijeća ispostavljenog računa
* ukoliko roditelj ne postupi po preporuci Stručnog tima i ne podvrgne dijete tijelu stručnog vještačenja
* ukoliko dijete neopravdano izostane iz Vrtića neprekidno više od 30 dana ili tijekom tri mjeseca u višekratnim navratima 30 ili više dana, a za to roditelj ne dostavi Vrtiću valjano opravdanje.

Odluku o ispisu djeteta iz Vrtića donosi ravnatelj.

Protiv odluke o ispisu može se izjaviti žalba Upravnom vijeću u roku od 15 dana od dana primitka odluke.

Žalba ne odgađa izvršenje odluke o ispisu.

**Članak 30**

Dijete može biti ispisano iz Vrtića na zahtjev roditelja djeteta.

Roditelj je dužan zahtjev za ispis djeteta dostaviti Vrtiću u pisanom obliku najmanje 15 dana prije dana namjeravanog ispisa djeteta.

Ukoliko dijete prestane koristiti program Vrtića a da roditelj nije podnio zahtjev u roku iz stavku 1. ovog članka, dužan je Vrtiću platiti režijsko materijalne troškove za naredno razdoblje od 15 dana računajući od posljednjeg dana prisutnosti djeteta u vrtiću.

## Prelazne i završne odredbe

**Članak 31.**

Informacije o djeci i roditeljima koje Vrtić posjeduje, zaštićene su sukladno Zakonu o zaštiti osobnih podataka.

**Članak 32.**

Danom stupanja na snagu ovog Pravilnika prestaje važiti Pravilnik o uvjetima i načinu prijema i upisa djece u Predškolsku ustanovu Broj:310/98 od 14.09.1998. godine.

**Članak 33.**

Ovaj Pravilnik stupa na snagu i primjenjuje se od osmog dana od dana objave na oglasnim pločama Vrtića.

Klasa: 601-02/16-02/313 Predsjednica

Urbroj: 2171-19-06-16-2 Upravnog vijeća:

Rovinj, 24. svibnja 2016.

 Angela Marich, v.r.

Ovaj Pravilnik objavljen je na oglasnim pločama Vrtića dana 25. svibnja 2016. godine, a stupio je na snagu dana 01. lipnja 2016. godine.

 Ravnateljica:

 Sandra Orbanić,v.r.